象经

《象经》，又称《三局象经》，公元569年，由北周武帝宇文邕与底下臣子替他所发明的北周象戏所编写，并由王褒作序《象戏经序》、庾信作《进象经赋表》、《象戏赋》，现在也只保留此三篇。

象戏经序

一曰天文，以观其象天，日月星是也。二曰地理，以法其形地，水火木金土是也。三曰阴阳，以顺其本，阳数为先本于天，阴数为后本于地是也。四曰时令，以正其序，东方之色青，其余三色，例皆如之是也。五曰算数，以通其变，俯仰则为天地日月星，变通则为水火木金土是也。六曰律吕，以宣其气，左子取未，右午取丑是也。七曰八卦以定其位，至震取兑，至离取坎是也。八曰忠孝，以敦其典，出则尽忠，入则尽孝是也。九曰君臣，以定其礼，不可以贵凌贱，直而为曲，不可以卑亵尊，隐而无犯是也。十曰文武，以率其务，武论七德，文表四教是也。十一曰礼仪，以制其则，民丰不骄，为下尽敬，进退有度，□□可法是也。十二曰观德，以考其行，定而后求，义而后取，时然后言，乐然后笑是也。或升进以报德，义在迁善；或黜退以贬过，事在惩恶，或以沈审为贵，正其瞻视，或以徇齐为功，明其纠察，得失表于隆替，在贱毕申，怠敬彰于劝沮，处尊思屈。片善崇于拱璧，一言逾于华衮。

进象经赋表

臣某言：臣伏读圣制象经，并观象戏，私心踊跃，不胜忭舞。伏以性与天道，本绝寻求。直以悬诸日月，遂获瞻仰。九州既奠，近对河图；四辙中绳，全观玉策。未飞玄鹤，先闻金石之声；不上赤城，独见烟霞之气。置管而测，光景愈高；沈玉而观，渊泉益远。寝不自涯，课虚为赋，词非寥亮，学无雕刻。遂敢陈述，诚为厚颜。况复日之远近，本非童子所问；天之浑盖，岂是书生所谈。冒用奏闻，伏增流汗之至。

象戏赋

观夫造作权舆，皇王厥初，法凝阴于厚德，仰冲气于清虚，于是绿简既开，丹局真正，理洞研几，原穷作圣。若叩洪钟，如悬明镜。白凤遥临，黄云高映。可以变俗移风，可以莅官行政。是以局取诸干，仍图上玄，月轮新满，日晕初圆。模羽林之华盖，写明堂之璧泉。坤以为舆，刚柔卷舒。若方镜而无影，似空城而未居，促成文之画，亡灵龟之图。马丽千金之马，符明六四之符。
于是搢笏当次，依辰就席，回地理于方珪，转天文于圆璧。分荆山之美玉，数蓝田之珉石。南行赤水之珠，北使元山之策，居东道而龙青，出西关而马白。既舒玄象，聊定金枰，昭日月之光景，乘风云之性灵。取四方之正色，用五德之相生。从月建而左转，起黄钟而顺行。阴翻则顾兔先出，阳变则灵乌独明。
况乃豫游仁寿，行乐徽音，水影摇日，花光照林，乍披图而久玩，或开经而熟寻，虽复成之于手，终须得之于心。乃有龙独衔花，金炉浮气，月落桂垂，星斜柳坠。犹豫枢机，嫌疑泾渭，顾望回惑，心情怖畏，应对坎而冲离，忽当申而取未。